蔡忠惠書簡帖贊
作者：岳珂
朝代：宋

paragraphs: 凌雲成而楷遂絕，太極建而書仍存。
藝不足以名世，士亦貴于自珍。
彼其之子以賤待其身，而又安能以重望夫人。
偉四諫之直聲，並翰墨而流芬。
方其作元舅之碑以伸天子之孝，拒佞倖之請而杜褻取之門。
則片言隻字之落人間者，世固待之以褚顔之節，而豈復儕之于芝繇之倫。
後二百年珂得而藏其真，是蓋不特寶其書而楷模其縱筆之妙思，又將因其字而彷彿其絕世之清塵也。